E-sport er hastigt voksende. Ikke mindst her i landet, da Danmark er repræsenteret på verdensranglisten i Counter Strike: Global Offensive med både Astralis som nummer et og det FCK-ejede North på femtepladsen.

Endnu er de professionaliserede gaming-konkurrencer dog ikke anerkendt som rigtig sport, men debatten pågår løbende, og torsdag mødes en stribe af interessenterne til konference for at drøfte organiseringen af e-sport. Det foregår ved i forbindelse med Copenhagen Games i Øksnehallen.

Læs også : Idrætsforbund: At sidde og taste på tangenter er ikke idræt

Allerede tirsdag har e-sport dog fået et gevaldigt skulderklap af det officielle Danmark. Skat har nemlig givet et bindende svar til en unavngiven professionel e-sportsudøver, der siger, at udøveren kan oprette en sportspension.

Udmeldingen kommer på baggrund af et spørgsmål til Skatterådet, der er øverste myndighed på området. Spørgsmålet er, om e-sportsudøvere kan indskyde indkomst fra e-gaming på en såkaldt sportspension. Det er en pensionsopsparing, som man allerede kan få udbetalt efter endt professionel sportskarriere.

Fysisk udfoldelse nok

- Efter en samlet vurdering fandt Skatterådet, at spørger som professionel e-sportsudøver udøvede tilstrækkelig udfoldelse til, at betingelsen om fysisk udfoldelse var opfyldt, skriver Skatterådet i sin afgørelse.

Læs også : Magiske Emil er e-gamer: Vi er professionelle atleter

- Endvidere fandt Skatterådet, at bestemmelsens øvrige betingelser om væsentligt konkurrenceelement og færdigheder i det konkrete tilfælde måtte anses for opfyldt.